**Bátaszék Város Önkormányzata Képviselő-testületének .../2023. (II. .) önkormányzati rendelete**

**a települési támogatásról és egyéb szociális ellátásokról szóló 1/2019 (I.31.) önkormányzati rendelet módosításáról**

Bátaszék Város Önkormányzatának Képviselő-testülete a szociális igazgatásról és szociális ellátásokról szóló 1993. évi III. törvény 1. § (2) bekezdésében, a 10. § (1) bekezdésében, a 18. § a) pontjában, a 25. § (3) bekezdés b) pontjában, a 26. §-ban, a 32. § (1) bekezdés b) pontjában és a (3) bekezdésében, a 45. § (1) bekezdésében, a 48. § (4) bekezdésében, az 58/B. § (2) bekezdésében, a 62. § (2) bekezdésében, a 92. § (1) és (2) bekezdésében, valamint a 132. § (4) bekezdés d) és g) pontjában kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában kapott feladatkörében eljárva – a képviselő-testület és szervei szervezeti és működési szabályzatáról szóló 2/2011.(II.1.) önkormányzati rendelet 25. § (4) bekezdésében biztosított véleményezési jogkörében eljáró Szociális Bizottság és a Pénzügy és Gazdasági Bizottság véleményének kikérésével – a következőket rendeli el:

**1. §**

A települési támogatásról és egyéb szociális ellátásokról szóló 1/2019 (I.31.) önkormányzati rendelet 2. § (3) bekezdése helyébe a következő rendelkezés lép:

„(3) Az e rendelet 5. § (2) bekezdésében, valamint a 11. § (1) bekezdés 1.b)-c) pontjában és a 2.d)-g) pontjában meghatározottakat Bátaszék Város Polgármestere (a továbbiakban: polgármester) gyakorolja.”

**2. §**

A települési támogatásról és egyéb szociális ellátásokról szóló 1/2019 (I.31.) önkormányzati rendelet 3. § c) pontja helyébe a következő rendelkezés lép:

*(E rendelet alkalmazása során:)*

„*c)* *tartásra köteles és képes személy:* a jogosultnak az a házastársa, élettársa, egyenságbeli rokona, örökbe fogadott gyermeke, örökbefogadott szülője, akinek családjában az egy főre jutó jövedelem a tartási kötelezettség teljesítése mellett meghaladja a szociális vetítési alap két és félszeresét, továbbá a tartást szerződésben vállaló, és az a személy is, akit a bíróság tartásra kötelezett;”

**3. §**

(1) A települési támogatásról és egyéb szociális ellátásokról szóló 1/2019 (I.31.) önkormányzati rendelet 6. §-a a következő (4a) bekezdéssel egészül ki:

„(4a) A kérelem benyújtásakor, valamint az ellátásra való jogosultság megállapítására irányuló eljárás lefolytatása alatt az eljáró ügyintéző kérésére - a lakcím igazolása céljából - lakcímkártya bemutatása szükséges.”

(2) A települési támogatásról és egyéb szociális ellátásokról szóló 1/2019 (I.31.) önkormányzati rendelet 6. § (5) bekezdés c) pontja helyébe a következő rendelkezés lép:

*(A jövedelem igazolható;)*

„*c)* a társadalombiztosítás keretében folyósított ellátások esetében a kérelem benyújtását megelőző hónapban kifizetett ellátást igazoló dokumentummal, számlára történt utalás esetén az utolsó havi bankszámla kivonattal;”

**4. §**

A települési támogatásról és egyéb szociális ellátásokról szóló 1/2019 (I.31.) önkormányzati rendelet 7. § (1) bekezdése helyébe a következő rendelkezés lép:

„(1) A pénzbeli szociális ellátások megállapítását megelőzően a kérelmező vagyoni, szociális és lakáskörülményeinek tisztázása céljából a hivatal ügyintézője helyszíni szemlét tarthat, melynek megállapításait környezettanulmányban rögzíti.”

**5. §**

A települési támogatásról és egyéb szociális ellátásokról szóló 1/2019 (I.31.) önkormányzati rendelet 10. § (2) bekezdése helyébe a következő rendelkezés lép:

„(2) Ha a hatáskör gyakorlója szociális ellátás megtérítését rendeli el, a képviselő-testület a megtérítés összegét, illetve pénzegyenértékét és a kamat összegét, amennyiben a visszafizetésre kötelezett személy családjának egy főre jutó havi jövedelme a szociális vetítési alap

*a)* 100 %-át, egyedül élőnél 150 %-át nem haladja meg – elengedheti;

*b)* 100 - 150 %-a, egyedül élőnél 150 - 200 %-a között van – csökkenheti;

*c)* 150 %, egyedül élőnél 200 % felett van – részletfizetést engedélyezhet, melynek időtartama maximum 12 (tizenkettő) hónapig terjedhet.”

**6. §**

(1) A települési támogatásról és egyéb szociális ellátásokról szóló 1/2019 (I.31.) önkormányzati rendelet 11. § (1) bekezdés 2. pont e) alpontja helyébe a következő rendelkezés lép:

*(A szociális hatáskör gyakorlója szociális rászorultság esetén az alábbi ellátásokat állapíthatja meg:   
Természetbeni ellátásként)*

„*e)* ünnepekhez kapcsolódó támogatásokat,”

(2) A települési támogatásról és egyéb szociális ellátásokról szóló 1/2019 (I.31.) önkormányzati rendelet 11. § (1) bekezdés 2. pont g) alpontja helyébe a következő rendelkezés lép:

*(A szociális hatáskör gyakorlója szociális rászorultság esetén az alábbi ellátásokat állapíthatja meg:   
Természetbeni ellátásként)*

„*g)* köztemetést állapíthat meg.”

**7. §**

(1) A települési támogatásról és egyéb szociális ellátásokról szóló 1/2019 (I.31.) önkormányzati rendelet 12. § (1) bekezdése helyébe a következő rendelkezés lép:

„(1) Rendkívüli támogatást az Sztv. 45. § (4) – (5) bekezdésében foglaltakra figyelemmel kell megállapítani azzal a különbséggel, hogy kérelmező családjában az egy főre jutó havi jövedelem nem haladhatja meg a szociális vetítési alap 250 %-át, egyedülálló esetén a 300 %-át.”

(2) A települési támogatásról és egyéb szociális ellátásokról szóló 1/2019 (I.31.) önkormányzati rendelet 12. § (4) bekezdése helyébe a következő rendelkezés lép:

„(4) A bizottság kivételes méltánylást érdemlő körülmények, - így különösen: elemi kár, betegség, súlyos vagyonelleni és testi épség, élet elleni cselekmény esetén, a kérelmező által lakott lakóépületében vagy annak központi berendezésében bekövetkezett kár miatt, továbbá ha a kérelmező havi hiteltörlesztése a háztartás vagy az egyedülálló kérelmező havi összjövedelmének 30 %-át meghaladja, – esetében is megállapíthat rendkívüli támogatást, egyébként az (1) bekezdés szerint rászorulónak nem tekinthető személynek is.”

**8. §**

(1) A települési támogatásról és egyéb szociális ellátásokról szóló 1/2019 (I.31.) önkormányzati rendelet 13. § (1) bekezdése helyébe a következő rendelkezés lép:

„(1) Gyermek fogadásához kapcsolódó települési támogatásra jogosult az a bátaszéki lakóhellyel rendelkező újszülött, akinek a szülője a gyermek születésekor Bátaszék város közigazgatási területén él és a szülők valamelyikének - a gyermek születését megelőzően - legalább egy éve megszakítás nélkül bátaszéki bejelentett állandó lakóhelye van, és életvitelszerűen is ott tartózkodik.”

(2) A települési támogatásról és egyéb szociális ellátásokról szóló 1/2019 (I.31.) önkormányzati rendelet 13. §-a a következő (4a) bekezdéssel egészül ki:

„(4a) A kérelem benyújtásakor, valamint a támogatásra való jogosultság megállapítására irányuló eljárás lefolytatása alatt az eljáró ügyintéző kérésére - a lakcím igazolása céljából - lakcímkártya bemutatása szükséges.”

**9. §**

(1) A települési támogatásról és egyéb szociális ellátásokról szóló 1/2019 (I.31.) önkormányzati rendelet 14. § (1) bekezdése helyébe a következő rendelkezés lép:

„(1) Iskoláztatáshoz kapcsolódó települési támogatásban részesülhet az a bátaszéki állandó lakóhellyel rendelkező szülő, akinek gyermeke a bátaszéki II. Géza Gimnázium 7. vagy 9. osztályába legkésőbb minden év szeptember 1-jéig beiratkozik tanulónak.”

(2) A települési támogatásról és egyéb szociális ellátásokról szóló 1/2019 (I.31.) önkormányzati rendelet 14. § (3) bekezdése helyébe a következő rendelkezés lép:

„(3) A támogatás megítélése kérelemre történik.”

**10. §**

(1) A települési támogatásról és egyéb szociális ellátásokról szóló 1/2019 (I.31.) önkormányzati rendelet 15. § (1) bekezdése helyébe a következő rendelkezés lép:

„(1) A helyben szokásos, átlagos temetés költsége 350.000 Ft, ezért az elhunyt személy eltemettetésének költségeihez való hozzájárulásként megállapított települési támogatás összege 35.000 Ft, ha a kérelmező családjában az egy főre jutó havi jövedelem nem haladja meg a szociális vetítési alap 300 %-át, egyedülálló esetén a 400 %-át.”

(2) A települési támogatásról és egyéb szociális ellátásokról szóló 1/2019 (I.31.) önkormányzati rendelet 15. § (3) bekezdése helyébe a következő rendelkezés lép:

„(3) Nem részesülhet az (1) bekezdésben meghatározott támogatásban az a személy, akinek a hozzátartozóját az önkormányzat köztemetésben temettette el.”

**11. §**

A települési támogatásról és egyéb szociális ellátásokról szóló 1/2019 (I.31.) önkormányzati rendelet 1. alcím címe helyébe a következő rendelkezés lép:

**„1. Lakhatáshoz kapcsolódó rendszeres kiadások viseléséhez nyújtandó települési támogatás”**

**12. §**

A települési támogatásról és egyéb szociális ellátásokról szóló 1/2019 (I.31.) önkormányzati rendelet 16. § (2) bekezdés b) pontja helyébe a következő rendelkezés lép:

*(A lakókörnyezet akkor rendezett, ha a kérelmező, illetve az ellátás jogosultja;)*

„*b)* az ingatlan rendeltetésszerű használhatóságát biztosítja,”

**13. §**

A települési támogatásról és egyéb szociális ellátásokról szóló 1/2019 (I.31.) önkormányzati rendelet 17. § (1)–(5) bekezdése helyébe a következő rendelkezések lépnek:

„(1) A bizottság a szociálisan rászorult személyeknek, családoknak az általuk lakott lakás fenntartásához kapcsolódó rendszeres kiadásaik (villamosenergia-, víz-, gázfogyasztás, albérleti díj) viseléséhez e rendeletben meghatározott feltételekkel települési támogatás keretén belül lakás fenntartásához kapcsolódó rendszeres támogatást nyújthat.

(2) Lakás fenntartásához kapcsolódó rendszeres támogatásra jogosult az a személy,

*a)* akinek a családjában az egy főre jutó jövedelem nem haladja meg a szociális vetítési alap 300 %-át,

*b)* egyedülálló esetén a szociális vetítési alap 400 %-át, és a háztartás tagjai egyikének sincs az Szt. 4. § (1) bekezdés b) pontja szerinti vagyona.

(3) Lakás fenntartásához kapcsolódó rendszeres támogatás ugyanazon lakásra csak egy jogosultnak állapítható meg, függetlenül a lakásban élő személyek és háztartások számától.

(4) A lakás fenntartásához kapcsolódó rendszeres támogatás havi összege ***3.000 Ft-tól 8.000 Ft-ig*** terjedhet.

(5) A lakás fenntartáshoz kapcsolódó rendszeres támogatást 3-12 hónapig terjedő időre lehet megállapítani, majd annak lejárta után a kérelmet ismét be lehet nyújtani.”

**14. §**

A települési támogatásról és egyéb szociális ellátásokról szóló 1/2019 (I.31.) önkormányzati rendelet 19. § (1) és (2) bekezdése helyébe a következő rendelkezések lépnek:

„(1) A lakás fenntartásához kapcsolódó rendszeres támogatás iránti kérelemhez – melyben nyilatkozni kell arról, hogy a támogatást kérő milyen jogcímen lakik a lakásban – a 6. § (5) bekezdésében felsoroltakon túl csatolni kell;

*a)* a háztartás tagjai jövedelmének hitelt érdemlő igazolását, a kérelemnyomtatványban szereplő vagyonnyilatkozatát,

*b)* a villamosenergia-, a víz-, és a gázfogyasztásra vonatkozó utolsó havi bizonylatok,

*c)* a természetbeni szociális ellátás esetén a támogatott szolgáltatást szolgáltatói vagy közszolgáltatási szerződés alapján szerződőként igénybe vevő fogyasztónak és a fogyasztási helynek a szolgáltató általi azonosításához szükséges adatot tartalmazó iratot vagy másolatát.

(2) A lakás fenntartáshoz kapcsolódó rendszeres támogatást havi rendszerességgel lehet nyújtani elsősorban természetbeni szociális ellátás formájában (közüzemi díjak egy részének, illetve egészének kérelmező helyett történő fizetése) illetve – kivételes esetben – pénzbeli ellátásként.”

**15. §**

A települési támogatásról és egyéb szociális ellátásokról szóló 1/2019 (I.31.) önkormányzati rendelet 20. § (1)–(3) bekezdése helyébe a következő rendelkezések lépnek:

„(1) A lakás fenntartásához kapcsolódó támogatást kizárólag természetbeni ellátásként lehet megállapítani, amennyiben a lakásban előrefizetős gáz- vagy villamosenergia-szolgáltatást mérő készülék működik.

(2) A megállapított támogatás folyósítása a szolgáltató részére történik és annak összegét a támogatással érintett költség(ek) tekintetében a szolgáltató írja jóvá. Ebben az esetben a jogosultságot megállapító határozatban arról is rendelkezni kell, hogy a támogatást mely lakásfenntartási kiadáshoz nyújtják, továbbá fel kell tüntetni a fogyasztói és fogyasztási helyre vonatkozó azonosító adatokat.

(3) A bizottság a szolgáltatási, egyetemes szolgáltatási vagy közszolgáltatási szerződés alapján, természetbeni szociális ellátás formájában, havi rendszerességgel nyújtott lakásfenntartási célú települési támogatásra való jogosultság megállapítása esetén a szolgáltató részére – a jogosultság megállapítását követő hónaptól kezdődően minden hónap 5. napjáig – elektronikus úton adatszolgáltatást teljesít az adatszolgáltatás hónapjában folyósításra került támogatásokról.”

**16. §**

(1) A települési támogatásról és egyéb szociális ellátásokról szóló 1/2019 (I.31.) önkormányzati rendelet 21. § (1) bekezdése helyébe a következő rendelkezés lép:

„(1) A bizottság méltányosságból gyógyszerkiadások viseléséhez települési támogatást állapíthat meg gyógyszerkiadás csökkentésére azon személynek, akinek a családjában az egy főre jutó jövedelem nem haladja meg a szociális vetítési alap 300 %-át, egyedülálló esetében annak 400 %-át, feltéve, ha havi rendszeres gyógyszerköltsége eléri a szociális vetítési alap 20 %-át.”

(2) A települési támogatásról és egyéb szociális ellátásokról szóló 1/2019 (I.31.) önkormányzati rendelet 21. § (5) bekezdése helyébe a következő rendelkezés lép:

„(5) A támogatás összege maximum ***10.000 Ft/hó***, melyet a bizottság maximum három hónapra állapíthat meg. A támogatást a rendelet 2. melléklete szerinti gyógyszerutalvány formájában kell kiadni.”

**17. §**

(1) A települési támogatásról és egyéb szociális ellátásokról szóló 1/2019 (I.31.) önkormányzati rendelet 22. § (1) bekezdés b) pontja helyébe a következő rendelkezés lép:

*(A polgármester eseti gyógyszerkiadás csökkentésére szociális támogatást állapíthat meg azon személy részére;)*

„*b)* akinek családjában az egy főre jutó havi jövedelem nem haladja meg a szociális vetítési alap 250 %-át, egyedülálló esetén 300 %-át, feltéve, ha kérelmező háziorvosa a felírt gyógyszer sürgős kiváltását javasolja.”

(2) A települési támogatásról és egyéb szociális ellátásokról szóló 1/2019 (I.31.) önkormányzati rendelet 22. § (3) bekezdése helyébe a következő rendelkezés lép:

„(3) Az eseti támogatás összege megegyezik a sürgősségi gyógyszer árának összegével, de nem haladhatja meg az ***7.000 Ft****-ot.*”

**18. §**

A települési támogatásról és egyéb szociális ellátásokról szóló 1/2019 (I.31.) önkormányzati rendelet 23. § (2) bekezdése helyébe a következő rendelkezés lép:

„(2) A karácsonyi támogatás összege maximum ***6.000 Ft***, mely természetbeni ellátás formájában nyújtható.”

**19. §**

(1) A települési támogatásról és egyéb szociális ellátásokról szóló 1/2019 (I.31.) önkormányzati rendelet 24. § (1) bekezdés a) és b) pontja helyébe a következő rendelkezések lépnek:

*(Térítésmentes helyi járatú autóbusz-közlekedésre jogosító utazási bérlet kiváltására közlekedési támogatás illeti meg alanyi jogon a bátaszéki állandó bejelentett lakóhellyel rendelkező és;)*

„*a)* nyugdíjszerű ellátásban részesülő állampolgárt 65. életévének betöltéséig, továbbá

*b)* általános és a középiskola nappali tagozatára járó tanulót, valamint”

(2) A települési támogatásról és egyéb szociális ellátásokról szóló 1/2019 (I.31.) önkormányzati rendelet 24. § (1) bekezdése a következő c) ponttal egészül ki:

*(Térítésmentes helyi járatú autóbusz-közlekedésre jogosító utazási bérlet kiváltására közlekedési támogatás illeti meg alanyi jogon a bátaszéki állandó bejelentett lakóhellyel rendelkező és;)*

„*c)* az álláskeresési járadékban, illetve aktív korúak ellátásában részesülő bátaszéki lakost.”

**20. §**

(1) A települési támogatásról és egyéb szociális ellátásokról szóló 1/2019 (I.31.) önkormányzati rendelet 25. § (2) bekezdése helyébe a következő rendelkezés lép:

„(2) A bérlet átvételéhez be kell mutatni;

*a)* a nyugdíjszerű ellátást igazoló dokumentumot, vagy

*b)* amennyiben a tanuló nem helyi oktatási intézménybe jár, az iskolalátogatási igazolást, vagy diákigazolványt illetve

*c)* amennyiben a bátaszéki lakos álláskeresési járadékban/aktív korúak ellátásában részesül, az előző havi járadékot/ellátást igazoló dokumentumot.”

(2) A települési támogatásról és egyéb szociális ellátásokról szóló 1/2019 (I.31.) önkormányzati rendelet 25. § (4) bekezdése helyébe a következő rendelkezés lép:

„(4) A bérlet bevételezéséről és kiadásáról folyamatosan nyilvántartást szükséges vezetni, melynek tartalmaznia kell a bérletek sorszámát, bevételezésének és kiadásának időpontját, a jogosult nevét, a jogosultság alapját és az átvétel igazolását (aláírás).”

**21. §**

(1) A települési támogatásról és egyéb szociális ellátásokról szóló 1/2019 (I.31.) önkormányzati rendelet 26. § (1) bekezdése helyébe a következő rendelkezés lép:

„(1) A bizottság szociális tüzelőanyag juttatásként természetbeni ellátást nyújthat a város közigazgatási területén lévő lakás tulajdonosának, bérlőjének, vagy egyéb jogcímen használójának a lakás téli fűtéséhez.”

(2) A települési támogatásról és egyéb szociális ellátásokról szóló 1/2019 (I.31.) önkormányzati rendelet 26. § (2) bekezdés a) pontja helyébe a következő rendelkezés lép:

*(Az ellátásban azon személy részesülhet,)*

„*a)* akinek a családjában az egy főre jutó jövedelem nem haladja meg a szociális vetítési alap 300 %-át, egyedül élő esetében annak 400 %-át, és”

**22. §**

A települési támogatásról és egyéb szociális ellátásokról szóló 1/2019 (I.31.) önkormányzati rendelet 27. § (2) bekezdése helyébe a következő rendelkezés lép:

„(2) A képviselő-testület a köztemetés költségeit részben vagy egészben elengedheti, ha a temetésre kötelezett személy saját ingatlannal nem rendelkezik, és kérelmező illetve családja egy főre jutó jövedelme nem haladja meg a szociális vetítési alap összegét.”

**23. §**

A települési támogatásról és egyéb szociális ellátásokról szóló 1/2019 (I.31.) önkormányzati rendelet V. Fejezet címe helyébe a következő rendelkezés lép:

*„V. Fejezet*

*SZOCIÁLIS ALAPSZOLGÁLTATÁSOK”*

**24. §**

A települési támogatásról és egyéb szociális ellátásokról szóló 1/2019 (I.31.) önkormányzati rendelet 33. § (3) bekezdése helyébe a következő rendelkezés lép:

„(3) A bizottság a személyi térítési díj összegét a (2) bekezdés szerint előterjesztett kérelemre akkor csökkentheti, vagy engedheti el, ha a kérelmező családjában az egy főre eső rendszeres havi jövedelem a szociális vetítési alap összegét nem éri el vagy az ellátást igénybe vevő a térítési díjat szociális, vagyoni és lakhatási körülményeire tekintettel nem képes megfizetni”

**25. §**

A települési támogatásról és egyéb szociális ellátásokról szóló 1/2019 (I.31.) önkormányzati rendelet 35. § (1) bekezdés a) és b) pontja helyébe a következő rendelkezések lépnek:

*(A bizottság a szociális alapszolgáltatás után fizetendő térítési díjhátralékot kizárólag a kötelezett írásos kérelme alapján, a kötelezett szociális, jövedelmi és vagyoni helyzete mérlegelésével részben, vagy egészben elengedheti. Erre akkor kerülhet sor, ha kérelmező vagy családja megélhetését súlyosan veszélyezteti. A megélhetés súlyosan veszélyeztetett, ha kérelmező;)*

„*a)* rokkantsági ellátásban részesül, és az egészségi állapota a rehabilitációs hatóság komplex minősítése alapján nem haladja meg a 30 %-os mértéket, feltéve, ha kérelmező vagy családja egy főre jutó havi nettó jövedelme nem haladja meg a szociális vetítési alap 100 %-át, egyedülélő esetében a 150 %-át,

*b)* nem rendelkezik a létfenntartáshoz szükséges mértéken felül ingó vagyonnal, vagy forgalomképes ingatlannal és a közös háztartásban élő család egy főre jutó nettó jövedelme nem haladja meg a szociális vetítési alap összegét, egyedülálló estében a 150%-át,”

**26. §**

A települési támogatásról és egyéb szociális ellátásokról szóló 1/2019 (I.31.) önkormányzati rendelet 1. melléklete az 1. melléklet szerint módosul.

**27. §**

Hatályát veszti a települési támogatásról és egyéb szociális ellátásokról szóló 1/2019 (I.31.) önkormányzati rendelet

*a)* 11. § (1) bekezdés 2. pont h) alpontja,

*b)* 18. §-a,

*c)* 21. § (2) bekezdése,

*d)* 25. § (1) bekezdése,

*e)* 25. § (3) bekezdése,

*f)* 8. alcíme.

**28. §**

Ez a rendelet a kihirdetését követő 31. napon lép hatályba.

*1. melléklet a .../2023. (II. 16.) önkormányzati rendelethez*

1. A települési támogatásról és egyéb szociális ellátásokról szóló 1/2019 (I.31.) önkormányzati rendelet 1. mellékletében foglalt táblázat A:2 mezője helyébe a következő mező lép:

„

|  |  |
| --- | --- |
|  | ***(A)*** |
| *(****2****)* | b) Bátaszék városban a személyes ruházat tisztántartásának díja |

”

2. A települési támogatásról és egyéb szociális ellátásokról szóló 1/2019 (I.31.) önkormányzati rendelet 1. mellékletében foglalt táblázat B:3 mezője helyébe a következő mező lép:

„

|  |  |
| --- | --- |
|  | ***(B)*** |
| *(****3****)* | 1145.- Ft/nap |

”

Általános indokolás

2019-ben elfogadott települési támogatásról és egyéb szociális ellátásokról szóló 1/2019. (I.31.) önkormányzati rendelet átfogó felülvizsgálatát indokolja az elmúlt években - a koronavírus okozta világjárvány, majd az Ukrajna területén fennálló fegyveres konfliktusra, illetve humanitárius katasztrófára tekintettel, valamint ezek magyarországi következményeinek az elhárítása érdekében kihirdetett veszélyhelyzet következtében – kialakult nehéz gazdasági helyzet, a mindennapi létfenntartáshoz szükséges élelmiszerek és rezsiárak megemelkedése, valamint az időközben meghozott felsőbb szintű jogszabályváltozások. A minimálbér és garantált bérminimum előző években történt emelkedése, valamint az elmúlt évek gyakorlati tapasztalatai szükségessé teszik a szociális rászorultságtól függő pénzbeli, valamint természetbeni szociális ellátások jogosultsági szabályainak, továbbá azok igénybevételi módjainak módosítását. Egyúttal az étkeztetés térítési díj korrekciójára is sor kerül, kerekítési szabályok betartása céljából.

Részletes indokolás

**Az 1. §-hoz**

Temetés céljára kölcsön támogatás hatályon kívül helyezése következtében indokolt a hatáskör megjelölésének módosítása.

**A 2. §-hoz**

Magasabb szintű jogszabályváltozás indokolja a módosítást.Magyarország biztonságát szolgáló egyes törvények módosításáról szóló 2022. évi L. törvény módosította a szociális igazgatásról és szociális ellátásokról szóló 1993. évi III. törvényt, ezzel a módosítással - többek között – bevezette a „szociális vetítési alap” fogalmát, amely az öregségi nyugdíj mindenkori legkisebb” szövegrész helyébe lépett.

**A 3. §-hoz**

Jogosultság megállapításához szükséges az ügyfél pontos lakcím adatának megismerése, visszaszorítható ezzel a támogatás, ellátás jogosulatlan igénybevétele. Továbbá lehetőséget teremt arra, hogy a nyugdíjszerű ellátást ne csak szelvénnyel lehessen igazolni (hiszen a legtöbb esetben a szelvény nem tartalmazza a kérelmező személyes adatait, csak egy azonosítószámot).

**A 4. §-hoz**

Nem szükséges minden esetben a kérelmező vagyoni, szociális és lakáskörülményeinek tisztázása céljából helyszíni szemlét tartani, csupán lehetőség.

**Az 5. §-hoz**

Magasabb szintű jogszabályváltozás indokolja a módosítást.

**A 6. §-hoz**

A rendelet szövegében történő összhang megteremtése indokolja a megnevezés módosítását. Temetés céljára kölcsön természetbeni ellátás, mint ellátás megszüntetésre kerül.

**A 7. §-hoz**

Magasabb szintű jogszabályváltozás, valamint a jogosultak körének pontosabb meghatározása indokolja a módosítást.

Támogatásban részesíthetők körét bővíti (a jövedelemhatárok megemelésével).

**A 8. §-hoz**

Jogosultsági feltételek pontosítása indokolta a jogszabályváltozást. A támogatást igénybevevő jogosultságának vizsgálatához szükséges a lakcímkártya bemutatása, ezzel a támogatással való visszaélés lehetősége csökken.

**A 9. §-hoz**

A rendelet szövegének pontosítása szükséges mivel iskoláztatáshoz kapcsolódó támogatásban egyszer részesülhet az igénylő, amikor gyermeke a 7. osztályba, vagy akkor amikor a 9. osztályba iratkozik be. A támogatás megállapítása kérelemre történhet.

**A 10. §-hoz**

Magasabb szintű jogszabályváltozás indokolja a módosítást, valamint a jövedelemhatár megemelésével az ellátottak, támogatottak köre bővülhet.

**A 11. §-hoz**

A támogatás elnevezésének pontosítása indokolta a módosítást.

**A 12. §-hoz**

Szociálisan rászoruló, lakásfenntartási gondokkal küzdő személyeknek nem célszerű támogatási feltételként támasztani az ingatlan állagának folyamatos karbantartását, elég ha a kérelmező az ingatlan használhatóságát biztosítja.

**A 13. §-hoz**

Lakás fenntartásához kapcsolódó elismert kiadások körét pontosítja, valamint magasabb szintű jogszabályváltozás indokolja a „szociális vetítési alap” fogalom használatát. Továbbá a támogatásra jogosultak körét bővíti a jövedelemhatár megemelésével.

**A 14. §-hoz**

Lakás fenntartásához kapcsolódó elismert kiadások körét, valamint a támogatás megnevezését pontosítja.

**A 15. §-hoz**

A támogatás elnevezésének pontosítása indokolta a módosítás.

**A 16. §-hoz**

Magasabb szintű jogszabályváltozás bevezette a szociális vetítési alap fogalmát. Annak céljából, hogy a támogatásra jogosultak köre ne szűküljön, a jövedelemhatárok megemelésre kerültek. A támogatás összege a módosítás következtében 10.000 Ft-ra növekszik, a megemelkedett gyógyszerárak lekövetése céljából.  A korábbi 6 hónap helyett, 3 hónapra állapítható meg a támogatás, mivel a korábbi támogatás mértéke 6.000 Ft-ról 10.000 Ft-ra növekszik, ez gyakoribb felülvizsgálatot indokol.

**A 17. §-hoz**

Annak céljából, hogy a támogatásra jogosultak köre ne szűküljön, a jövedelemhatárok megemelésre kerültek. A támogatás összege a módosítás következtében 10.000 Ft-ra növekszik, a megemelkedett gyógyszerárak lekövetése céljából.

Magasabb szintű jogszabály módosítása indokolja, a szociális vetítési alap fogalom bevezetését.

**A 18. §-hoz**

A megemelkedett élelmiszerárak indokolják a karácsonyi támogatás összegének 1.000 Ft-tal történő emelését.

**A 19. §-hoz**

A módosítás bővíti a támogatást igénybevevők körét.

**A 20. §-hoz**

Helyi autóbusz-közlekedés igénybevételének támogatás igénybevételének egyszerűsítése indokolja a módosítást, a könnyebb hozzáférhetőség biztosítása.

**A 21. §-hoz**

Magasabb szintű jogszabállyal történő összhang megteremtése indokolta a módosítást. Annak céljából, hogy a támogatásra jogosultak köre ne szűküljön, a jövedelemhatárok megemelésre kerültek.

**A 22. §-hoz**

Magasabb szintű jogszabállyal történő összhang megteremtése indokolja a módosítást (szociális vetítési alap).

**A 23. §-hoz**

Elírás kijavítása indokolta a módosítást.

**A 24. §-hoz**

Magasabb szintű jogszabállyal történő összhang megteremtése indokolja a módosítást.

**A 25. §-hoz**

Magasabb szintű jogszabállyal történő összhang megteremtése indokolja a módosítást.

**A 26. §-hoz**

Az étkeztetés térítési díj korrekcióra kerül, kerekítési szabályok betartása céljából. Valamint elírás kijavításra kerül.

**A 27. §-hoz**

Temetés céljára kölcsön támogatás megszüntetése indokolja a módosításokat. 5 évet meghaladó időtartamban nem érkezett erre a támogatási formára kérelem, továbbá nem is életszerű a mai gazdasági helyzetben, hogy egy települési önkormányzat temetés céljára nyújtson kölcsönt, ekkora mértékű szabad felhasználású kerettel sajnos nem rendelkeznek az önkormányzatok, állami normatíva pedig nem finanszírozza.

Helyi autóbusz-közlekedés igénybevételének támogatás igénybevételének módját egyszerűsítő szabályok indokolták a hatályon kívül helyezést.

**A 28. §-hoz**

Hatályba léptető rendelkezést tartalmaz.

Mivel a rendelet Magyarország gazdasági stabilitásáról szóló 2011. évi CXCIV. törvény 32. §-a értelmében fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó szabályt tartalmaz kihirdetése és hatálybalépése között legalább 30 napnak el kell telnie.

**Az 1. melléklethez**

Az étkeztetés térítési díj korrekciójára is sor kerül, kerekítési szabályok betartása céljából. Valamint korábbi elírás kijavításra kerül.